Diari Oficial de la Generalitat Valenciana


Sumari del DOGV 5021, del 06-06-2005 (2005/6117)

ORDE de 13 d'abril de 2005, de la Conselleria de Cultura, Educació i Esport, per la qual es convoquen ajudes per a les organitzacions sindicals de personal docent no universitari que tenen implantació a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5021

Data del DOGV
:   06-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/6117


Data del document
:   12-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * personal docent
    * ajuda pública
    * suport econòmic
    * sindicat

ORDE de 13 d'abril de 2005, de la Conselleria de Cultura, Educació i Esport, per la qual es convoquen ajudes per a les organitzacions sindicals de personal docent no universitari que tenen implantació a la Comunitat Valenciana. [2005/X6117]
  
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana, en l'article 2, expressa el compromís de la Generalitat Valenciana de postular la participació dels valencians en la vida política, econòmica, cultural i social, així com el deure de promoure les condicions perquè la llibertat i la igualtat de l'individu i dels grups en què s'integra siguen reals i efectives.
  
La Llei Orgànica 11/1985, de 2 d'agost, de Llibertat Sindical, regula el dret constitucional a la lliure sindicació de tots el treballadors.
  
La Llei 9/1987, de 12 de juny, regula els òrgans de representació, determinació de les condicions de treball i participació del personal al servici de les administracions públiques.
  
A fi de possibilitar i promoure l'exercici de l'acció sindical de les organitzacions sindicals del personal docent dels centres docents no universitaris de la Comunitat Valenciana, la Conselleria de Cultura, Educació i Esport convoca de manera ininterrompuda des de l'any 1995 ajudes per a fomentar la tasca d'estes organitzacions.
  
En virtut d'això i segons disposa l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. Es convoquen ajudes econòmiques per a fomentar la realització d'activitats d'interés educatiu pels sindicats de l'ensenyament de la Comunitat Valenciana, durant l'exercici de 2005, fins a la data de presentació de justificants de gasto.
  
2. S'aproven les bases per què es regirà la present convocatòria, incloses com a annex I, així com els models continguts en els annexos II, III i IV.
  
Segon
  
L'import global màxim destinat a les ajudes és de seixanta-un mil set-cents huitanta euros (61.780,00 euros), que s'abonaran a càrrec de la línia de subvenció T1570000 Foment labor realitzada pels sindicats d'ensenyança?, de l'aplicació pressupostària 32.44.65.252.51 de l'exercici econòmic de 2005.
  
DISPOSICIONS FINALS
  
Primera
  
Es delega en la Secretaria Autonòmica d'Educació de la Conselleria de Cultura, Educació i Esport la facultat de concedir les ajudes i se l'autoritza perquè, en l'àmbit de les seues competències, dicte les resolucions que estime necessàries per a dur a efecte el que disposa la present orde.
  
Segona
  
La present orde produirà efectes des de l'endemà de la seua publicació en el Diari Oficial de la Generalitat Valenciana.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant la Conselleria de Cultura, Educació i Esport en el termini d'un mes, a comptar des de l'endemà de la publicació en el Diari Oficial de la Generalitat Valenciana.
  
b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació en el Diari Oficial de la Generalitat Valenciana.
  
València, 13 d'abril de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases de la convocatòria d'ajudes per a les organitzacions sindicals de personal docent no universitari.
  
Primera. Objecte de les ajudes
  
Les ajudes econòmiques es dirigixen a subvencionar la realització de les activitats d'interés educatiu, i se subvencionen les que són activitats pròpies de l'organització sindical de marcat caràcter educatiu i els gastos de funcionament que es puguen produir per a dur a terme les mencionades activitats, conforme al que preceptuen la Llei Orgànica 11/1985, de 2 d'agost, de Llibertat Sindical, i la Llei 9/1987, de 12 de juny, de regulació d'òrgans de representació, determinació de les condicions de treball i participació del personal al servici de les administracions públiques.
  
Segona. Sol·licitants
  
Podran demanar les ajudes les organitzacions sindicals que hagen obtingut algun representant en les eleccions per a determinar la composició de les juntes de personal docent, celebrades el 4 de desembre de 2002, i/o algun membre de comité d'empresa en les eleccions a representants dels treballadors de les empreses del sector d'ensenyament privat concertat, celebrades a la Comunitat Valenciana segons el conveni col·lectiu d'empreses d'ensenyament privat sostingudes totalment o parcialment amb fons públics, codi 9908725, d'acord amb el certificat de l'Oficina Pública de Registre d'Actes d'Eleccions, dependent de la Direcció General de Treball i Seguretat Laboral de la Conselleria d'Economia, Hisenda i Ocupació, a la data en què finalitze el termini de presentació de sol·licituds.
  
Els sol·licitants hauran d'atindre's al que disposa l'article 13 de la Llei 38/2003, de 17 de novembre, general de subvencions (BOE de 18.11.2003).
  
Tercera. Sol·licituds i documentació
  
Les sol·licituds, dirigides a la Secretaria Autonòmica d'Educació, es podran presentar al Registre General de la Conselleria de Cultura, Educació i Esport, situat a l'avinguda de Campanar, núm. 32, de València (46218), al registre de les direccions territorials de Cultura, Educació i Esport, o per qualsevol dels mitjans que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament pel qual es regula la prestació de servicis postals, en desenrotllament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
  
Si la sol·licitud es presenta en algun dels registres no pertanyents a la Conselleria de Cultura, Educació i Esport, es comunicarà per fax al número 326 609 305 o telegrama al Servici de Relacions Institucionals i Participació Social d'esta Conselleria l'endemà de la presentació.
  
A la sol·licitud, el model de la qual figura com a annex II, s'haurà d'adjuntar la documentació següent:
  
1. Projecte d'activitats i pressupost dels gastos per als quals es demana l'ajuda.
  
2. Fotocòpia del CIF de l'entitat sol·licitant.
  
3. Certificat de l'òrgan competent que acredite la representació de la persona firmant de la sol·licitud.
  
3.1. En el supòsit que l'entitat sol·licitant siga una federació o confederació i sol·licite l'ajuda en nom de les organitzacions sindicals integrades o afiliades en la mencionada federació o confederació, haurà d'aportar documentació acreditativa en què conste l'autorització, en forma fefaent, de les organitzacions sindicals integrades perquè la confederació o federació sol·licite o perceba l'ajuda en nom seu.
  
3.2. Quan es tracte d'una coalició electoral i l'atribució dels resultats electorals conste que s'ha realitzat a la coalició, l'organització sindical que demane la subvenció per si i en nom i representació del coalitzat, haurà d'aportar, en forma fefaent, l'autorització expressa del coalitzat perquè demane i perceba, si és el cas, la subvenció en nom seu.
  
4. Documents que acrediten estar al corrent de les seues obligacions tributàries i davant la Seguretat Social, en els termes que establix l'Orde de 30 de maig de 1996 (DOGV núm. 2.775 de 21.06.1996), de la Conselleria d'Economia i Hisenda, aportant la següent documentació:
  
4.1. Certificat de la Seguretat Social d'estar al corrent o exempta de les obligacions.
  
4.2. Certificat de l'Agència Tributària d'estar al corrent o exempta de les obligacions davant l'administració central.
  
4.3. Certificat de la Conselleria d'Economia, Hisenda i Ocupació d'estar al corrent o exempta de les obligacions davant l'administració autonòmica.
  
Si la sol·licitud no reunix els requisits exigits es requerirà a l'interessat que, en el termini de deu dies, esmene la falta o aporte els documents preceptius, amb indicació que, si no ho fa, es tindrà per desistit de la petició, prèvia resolució en què es declare esta circumstància, amb indicació dels fets produïts i les normes aplicables.
  
El termini de presentació de sol·licituds per a demanar l'ajuda serà d'un mes a partir del dia següent de la publicació de la present orde.
  
Quarta. Criteris per a la concessió d'ajudes
  
Es determinarà inicialment quina quantitat de l'import global màxim s'ha de distribuir entre les organitzacions sindicals del sector de l'ensenyament públic i les del sector de l'ensenyament privat concertat. La concreció d'estes dos quantitats s'efectuarà segons el cens del personal docent de l'ensenyament no universitari de cada un dels sectors públic i privat concertat, a la data en què es publique la present orde en el Diari Oficial de la Generalitat Valenciana.
  
Una vegada determinades les dos quantitats a repartir entre les organitzacions sindicals corresponents a cada sector, l'assignació de les ajudes s'efectuarà tenint en compte el nombre de representants en les juntes de personal docent, en el cas que es tracte d'organitzacions sindicals corresponents al sector d'ensenyament públic, o el nombre de delegats de personal i membres del comité d'empresa obtinguts en les eleccions sindicals per cada una de les entitats sindicals del sector privat concertat.
  
Quinta. Proposta de concessió
  
La proposta de concessió de les ajudes serà realitzada per una Comissió Avaluadora, integrada per:
  
- El cap o la cap del Servici de Relacions Institucionals i Participació Social o persona en qui delegue, que actuarà de president o presidenta.
  
- Un funcionari o funcionària del Servici de Relacions Institucionals i Participació Social, que farà de secretari o secretària.
  
- Un lletrat o lletrada de l'Àrea Jurídica.
  
- Un funcionari o funcionària del grup A de la Direcció General de Personal Docent.
  
- Un representant, que tindrà veu però no vot, per cada una de les organitzacions sindicals a què es referix la base segona que haja obtingut en el seu sector (públic o privat), almenys, el 5% dels vots vàlids en l'àmbit provincial (en l'ensenyament públic) o el 10% en l'àmbit de la Comunitat Valenciana (en l'ensenyament privat).
  
Així mateix, la Comissió Avaluadora tindrà la facultat per a comprovar, en qualsevol moment, l'efectivitat de les actuacions previstes en la present orde i podrà demanar a les organitzacions sindicals la remissió d'informes suficientment documentats sobre l'execució de les activitats realitzades, així com dels procediments efectuats a tal fi.
  
Els criteris de baremació seran els previstos en la base quarta de l'annex I.
  
Sexta. Resolució
  
Finalitzat el procés d'avaluació, la concessió o denegació de les ajudes es realitzarà per Resolució de la Secretaria Autonòmica d'Educació, per delegació del conseller de Cultura, Educació i Esport.
  
La resolució definitiva de concessió o denegació de les ajudes es dictarà i publicarà en el termini màxim de sis mesos a comptar des de l'endemà al de la publicació de la present orde. Si transcorregut el termini no s'ha dictat, s'entendran desestimades les sol·licituds, sense perjuí del que es dispose quan recaiga resolució expressa, de conformitat amb l'article 43.4 de la Llei 30/1992.
  
La resolució definitiva de concessió de les ajudes serà publicada en el Diari Oficial de la Generalitat Valenciana.
  
Sèptima. Adjudicació i pagament de les subvencions
  
Les ajudes s'atorgaran en funció dels criteris de la base quarta i podran ser subvencionats la totalitat o una part dels gastos pressupostats, sense que en cap cas puguen excedir la quantia del cost de l'activitat.
  
El pagament de la subvenció s'efectuarà després de l'adjudicació, una vegada duta a terme l'activitat i sempre que les entitats beneficiàries hagen presentat els documents a què es referix la base següent.
  
El termini de presentació de la documentació justificativa serà fins al 31 d'octubre de 2005, o, si és procedent, fins a un altre termini que dicte la Secretaria Autonòmica d'Educació en la resolució definitiva de concessió de les ajudes, conforme als terminis per al tancament de l'exercici pressupostari fixats per la Conselleria d'Economia, Hisenda i Ocupació.
  
Si dels justificants de gastos presentats resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca el gasto justificat.
  
Octava. Obligacions dels beneficiaris
  
Els beneficiaris de les ajudes estaran subjectes a les següents obligacions generals derivades de la normativa vigent sobre ajudes o subvencions públiques.
  
1. Les organitzacions beneficiàries hauran de presentar, segons el model que figura en l'annex III, la següent documentació justificativa:
  
1.1. Informe memòria de cada una de les activitats dutes a terme, que arreplegue i avalue els resultats de les activitats realitzades.
  
1.2. Certificat del secretari o secretària de l'organització sindical acreditant que el gasto ha sigut produït per a possibilitar cada una de les activitats.
  
1.3. Justificants (factures, rebuts, etc.), agrupats per activitats, que acrediten la realització dels gastos per als quals es va concedir l'ajuda d'acord amb la legislació vigent, junt amb una relació d'estos.
  
Estos justificants hauran de ser originals o fotocòpia compulsada i seran emesos a nom de l'organització sindical, i no serà vàlida la justificació que s'efectue a través d'un document expedit a nom d'una altra entitat distinta o de persones físiques.
  
Per a acreditar els gastos derivats del personal, es presentarà la corresponent nòmina segons el model oficial, en original o fotocòpia compulsada.
  
Quan es tracte de justificar les col·laboracions professionals ocasionals s'aportaran els rebuts en què consten les dades del perceptor, el seu NIF, el concepte pel qual es retribuïx, així com les dades relatives a l'organització beneficiària, segons el model que figura en l'annex IV.
  
Els gastos de restauració, allotjament i desplaçament presentats per les organitzacions sindicals hauran de justificar-se documentalment per mitjà de factura emesa a nom de l'entitat, que incloga el detall de concepte, quantia, CIF o NIF i aquells requisits que establisca la normativa vigent.
  
A cada una d'estes factures, s'acompanyarà certificat de l'organització sindical que descriga el gasto i acredite que s'ha produït per a la realització d'activitats objecte de la subvenció.
  
No seran objecte d'ajuda els gastos sumptuaris ni aquells que es referisquen a material inventariable. S'exclouen aquells gastos que siguen objecte de subvenció per una altra via.
  
2. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.
  
3. Justificar davant d'esta conselleria, si és procedent, el compliment dels requisits i condicions, així com la realització de l'activitat i el compliment de la finalitat que determinen la concessió o gaudiment de la subvenció.
  
4. Sotmetre's a les actuacions de comprovació, a efectuar per esta conselleria, si és procedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
  
5. Comunicar a esta conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
  
7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
8. Adoptar les mesures de difusió contingudes en l'apartat 4 de l'article 18 d'esta llei.
  
9. Procedir al reintegrament dels fons percebuts en els supòsits previstos en l'article 37 d'esta llei.
  
Novena. Seguiment i control de les ajudes
  
1. El seguiment de les ajudes concedides és competència de la Secretaria autonòmica d'Educació, que establirà els procediments adequats per a això, i podrà designar també els òrgans o comissions que considere oportú per a realitzar-lo.
  
2. Tota alteració, tant de les condicions tingudes en compte per a la concessió d'estes ajudes, com dels requisits i condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
3. Quan, en l'exercici de les funcions d'inspecció o control es deduïsquen indicis de la incorrecta obtenció, gaudi o destí de la subvenció o ajuda percebuda, els agents encarregats de la realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.
  
4. En els supòsits que a continuació s'indiquen, es declararà per resolució, prèvia substanciació dels tràmits procedimentals oportuns, la pèrdua del dret a la percepció de l'ajuda i, si és procedent, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció, d'acord amb el que disposa l'article 47 de la Llei d'Hisenda Pública de la Generalitat Valenciana:
  
a) Incompliment de l'obligació de justificació en els termes establits.
  
b) Obtenció de la subvenció sense reunir les condicions que es requerixen.
  
c) Incompliment de la finalitat per a la qual va ser concedida la subvenció.
  
d) Incompliment total o parcial de les condicions imposades als beneficiaris amb motiu de la concessió de la subvenció.
  
e) Quan resulte acreditat, a través del seguiment que de les accions subvencionades efectue la Secretaria Autonòmica d'Educació, la inadequació del gasto realitzat al proposat i adjudicat.
  
5. També es procedirà al reintegrament de les quantitats percebudes i a l'exigència de l'interés de demora corresponent, des del pagament de la subvenció fins a la data en què s'acorde la procedència del reintegrament, quan es done alguna de les causes previstes en l'article 37 de la Llei 38/2003, de 17 de novembre, general de subvencions.
  
6. Es procedirà a la invalidesa de la resolució de concessió per qualsevol de les causes que contempla l'article 36 de la Llei 38/2003, de 17 de novembre, general de subvencions.